Απόφαση της Επιτροπής

της 3ης Απριλίου 2001

για την τροποποίηση, για τρίτη φορά, της απόφασης 2001/208/ΕΚ σχετικά με ορισμένα μέτρα προστασίας από τον αφθώδη πυρετό στη Γαλλία

[κοινοποιηθείσα υπό τον αριθμό Ε(2001) 1052]

(Κείμενο που παρουσιάζει ενδιαφέρον για τον ΕΟΧ)

(2001/269/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση της Επιτροπής 2001/208/ΕΚ σχετικά με ορισμένα μέτρα προστασίας από τον αφθώδη πυρετό στη Γαλλία(1), όπως τροποποιήθηκε για τελευταία φορά με την απόφαση 2001/250/ΕΚ(2), και ιδίως το άρθρο 13, στοιχείο α),

την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ(4), και ιδίως το άρθρο 10,

την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(5), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9,

Εκτιμώντας τα ακόλουθα:

(1) Ως επακόλουθο της εκδήλωσης εστιών αφθώδους πυρετού στη Γαλλία, η Επιτροπή, εκδίδοντας την απόφαση 2001/250/ΕΚ, επεξέτεινε και παρέτεινε τα μέτρα που θεσπίστηκαν με την απόφαση 2001/208/ΕΚ, σχετικά με ορισμένα μέτρα προστασίας κατά του αφθώδους πυρετού στη Γαλλία.

(2) Το γεωγραφικό εύρος των περιοχών που υπόκεινται στα προβλεπόμενα στην παρούσα απόφαση μέτρα δεν πρέπει να διατηρηθεί για διάστημα μεγαλύτερο από το απαιτούμενο βάσει αντικειμενικά καθορισμένων περιστάσεων, και ως εκ τούτου, σύμφωνα με το άρθρο 13α της απόφασης, τα μέτρα που εφαρμόζονται στις περιοχές του παραρτήματος Ι, θα πρέπει να περιοριστούν σε ορισμένα γεωγραφικά διαμερίσματα, από τις 3 Απριλίου 2001, με απόφαση της Επιτροπής.

(3) Σύμφωνα με το ίδιο άρθρο, η Γαλλία ανακοίνωσε στην Επιτροπή, στις 2 Απριλίου, ότι δεν αναφέρθηκαν περαιτέρω κρούσματα αφθώδους πυρετού από τις 30 Μαρτίου 2001 και ότι όλες οι κλινικές εξετάσεις και εργαστηριακές δοκιμές που πραγματοποιήθηκαν στις σχετικές εκμεταλλεύσεις παρουσίασαν αρνητικά αποτελέσματα.

(4) Η Επιτροπή ενημέρωσε αμέσως τα άλλα κράτη μέλη με τηλεομοιοτυπία σχετικά με την ανάγκη προσαρμογής των μέτρων τους σύμφωνα με τη νέα κατάσταση.

(5) Η κατάσταση θα επανεξεταστεί κατά τη συνεδρίαση της μόνιμης κτηνιατρικής επιτροπής που είναι προγραμματισμένη για τις 4 Απριλίου 2001 και τα μέτρα θα προσαρμοστούν, εφόσον κριθεί αναγκαίο.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 2001/208/ΕΚ της Επιτροπής τροποποιείται ως εξής:

1. Η ημερομηνία που αναφέρεται στο άρθρο 2 παράγραφος 2 στοιχείο α), στο άρθρο 3 παράγραφος 3 στοιχεία α) και γ), στο άρθρο 5 παράγραφος 2 στοιχείο α), στο άρθρο 5 παράγραφος 3 στοιχείο β), στο άρθρο 6 παράγραφος 3, στο άρθρο 7 παράγραφος 2 και στο άρθρο 8 παράγραφος 1 αντικαθίσταται από την ημερομηνία "25 Φεβρουαρίου 2001".

2. Στο παράρτημα Ι, η φράση "όλα τα διαμερίσματα της ηπειρωτικής Γαλλίας" αντικαθίσταται με τη φράση ""Seine-et-Marne, Seine-Saint-Denis και Val d'Oise".

3. Στο παράρτημα ΙΙ, η φράση "όλα τα διαμερίσματα της ηπειρωτικής Γαλλίας" αντικαθίσταται από τη φράση "όλα τα διαμερίσματα της ηπειρωτικής Γαλλίας, εκτός εκείνων του παραρτήματος Ι".

Άρθρο 2

Η παρούσα απόφαση απευθύνεται στα κράτη μέλη. Εφαρμόζεται από την 3η Απριλίου 2001.

Βρυξέλλες, 3 Απριλίου 2001.

Για την Επιτροπή

David Byrne

Μέλος της Επιτροπής

(1) ΕΕ L 73 της 15.3.2001, σ. 38.

(2) ΕΕ L 90 της 30.3.2001, σ. 63.

(3) ΕΕ L 224 της 18.8.1990, σ. 29.

(4) ΕΕ L 62 της 15.3.1993, σ. 49.

(5) ΕΕ L 395 της 30.12.1989, σ. 13.